காடுகள் சூழ்ந்திருந்த பள்ளத்தாக்குகள் சீரழிக்கப்பட்டு விட்டன. மலைச் சரிவுகளை போர்த்தியிருந்த மழைக்காடுகள் சரைக்கப்பட்டு அவ்விடத்தில் தேயிலைத் தோட்டங்கள் உருவாகியிருக்கின்றன. பல காட்டுப்பகுதிகள் இன்று பொட்டல்வெளி போலிருக்கின்றன. அருவிகள் வறண்டு பாறைகளில் நீர்வழிந்தோடிய தடம் மட்டும் தென்படுகிறது. வனவளம் செழிந்திருந்த காலத்தில் தாவர உண்ணிகளான காட்டெருது, மான், பன்றி, இவற்றை அடித்து இரையாகக் கொண்ட புலி, சிறுத்தை, செந்நாய், போன்ற இரைகொல்லிகள், இவை நிறைந்திருந்த இக்காடுகளில் இன்று உயிரினங்களின் தடயங்களை காண்பதுகூட அரிதாகி விட்டது. காடுகளை அழித்தது, நமது மாடியிலுள்ள தண்ணீர் டாங்கை உடைப்பதற்கு ஒப்பாகும். அதைத்தான் நாம் செய்துவிட்டோம்